На основу чл. 32 и 66. Закона о локалној самоуправи (''Службени гласник РС'' број [129/2007](javascript:void(0)), [83/2014](javascript:void(0)) – др. закон и [101/2016](javascript:void(0)) – др. закон), Скупштина града, на седници одржаној \_\_\_\_ 2017.године, доноси

**Одлуку**

**о изменама и допунама Статута града Ужица**

**Члан 1**.

У Статуту града Ужица (''Службени лист града Ужица'' број 16/13-пречишћен текст) у члану 24. бришу се речи: '' градских четврти''.

**Члан 2.**

У члану 25. став 2. тачка 1. Статута, бришу се речи: ''путем издавања'' и ''и постављањем интернет презентације''.

После трећег става, додаје се нови став који гласи:

''Обавештења и вести из става 3. овог члана, могу се реализовати и путем друштвених мрежа''.

**Члан 3.**

У члану 28. став 1. тачка 9. Статута, бришу се речи ''утврђује висину накнаде за уређивање грађевинског земљишта'' и замењују речима ''утврђује доприносе за уређивање грађевинског земљишта''.

У тачки 21. бришу се речи ''одређује ерозивна подручја''.

**Члан 4.**

Члан 32. Статута мења се и гласи:

''Предузећа, установе и друге организације чији је оснивач или већински власник Град дужни су да Скупштини града достављају на сагласност дугорочне и средњорочне планове пословне стратегије и развоја, као и годишњи односно трогодишњи програм пословања.''

**Члан 5.**

У члану 34. Статута, уместо речи: ''до 30. априла'' треба да стоје речи ''до 31. маја''.

**Члан 6.**

У члану 37. после речи задуживања додаје се '','' и речи ''самодоприноса''.

**Члан 7.**

Члан 44.став 1. Статута , мења се и гласи:

''За задовољавање потреба грађана и реализацију одређених пројеката на територији града или на делу територије града, може се расписати самодопринос.''

**Члан 8.**

Члан 52. Статута се брише.

**Члан 9.**

У члану 67. став 1. Статута, тачка 9 мења се и гласи:

''Оснива службе, јавна предузећа, друштва капитала, установе и организације и врши надзор над њиховим радом.''

У тачкама 11 и 12, бришу се речи: ''и даје сагласност на њихове статуте''.

После тачке 12, додаје се нова тачка 12а) која гласи:

''Даје сагласност на статуте јавних предузећа, установа, организација и служби, чији је оснивач.''

Тачка 17. мења се и гласи:

''Утврђује доприносе за уређивање и коришћење градског грађевинског земљишта.''

Тачка 27. мења се и гласи:

''одлучује о сарадњи и удруживању са градовима и општинама, удружењима грађана и другим организацијама;''

После тачке 30, додаје се нова тачка 30а) која гласи:

''даје сагласност на дугорочне и средњорочне планове пословне стратегије и развоја, као и годишњи односно трогодишњи програм пословања јавних предузећа, као и планове и програме рада установа и других организација чији је оснивач град.''

У тачки 31. бришу се речи: ''разматра и''.

У тачки 34. после речи: ''људских права'' додају се речи ''и родне равноправности''.

После тачке 34 додају се четири нове тачке 34а), 34б), 34в) и 34г) које гласе:

''34а) доноси опште планове и друге опште документе укуључујући и процену угрожености јединице локалне самоуправе у вези са заштитом од елементарних и других већих непогода и заштите од пожара;

34б) доноси одлуку о организацији и функционисању цивилне заштите;

34в) именује чланове Градског штаба за ванредне ситуације;

34г) доноси Одлуку о организацији и раду органа Града у ратном и ванредном стању;''

**Члан 10.**

У члану 68. став 3. Статута, у тачки 8, бришу се речи ''градских четврти''.

После тачке 8. додају се три нове тачке 8а, 8б, 8в, које гласе:

''8а) доноси одлуку о расписивању референдума,

8б) доноси одлуку о покретању поступка за увођење самодоприноса и одлуку о увођењу самодоприноса,

8в) доноси одлуку о распуштању скупштине градске општине''

**Члан 11.**

Одељак ''Радна тела Скупштине града'' до одељка ''председник Скупштине'' мења се и гласи:

''Радна тела Скупштине града

Члан 71.

Скупштина града оснива стална и повремена радна тела за разматрање питања из њене надлежности.

Радна тела дају мишљење на предлоге прописа и одлука које доноси Скупштина града и обављају друге послове утврђене овим статутом и пословником Скупштине града.

Председника и чланове радних тела бира и разрешава Скупштина града на предлог одборничких група, на период до истека мандата Скупштине, ако законом или овим статутом није другачије предвиђено.

Члан 72.

Број сталних радних тела, избор, права и дужности председника и чланова радних тела, утврђују се овим Статутом.

Актом о образовању повременог радног тела утврђују се његов назив и област за коју се оснива, задаци радног тела, број чланова радног тела, рок за извршење задатака, права и дужности председника  и  чланова радног тела и друга питања од значаја за рад радног тела.

Стална радна тела

Члан 73.

Стална радна тела Скупштине града су Комисије и Савети.

Комисије Скупштине града су:

1. Административно мандатна комисија,
2. Комисија за прописе,
3. Комисија за буџет и финансије,
4. Комисија за друштвене делатности,
5. Комисија за комунално стамбене послове,
6. Комисија за пољопривреду,
7. Комисија за представке и притужбе,
8. Комисија за сарадњу са градовима.

Савети Скупштине града су:

1. Савет за праћење примене етичког кодекса,
2. Савет за младе,
3. Кориснички савет јавних служби и
4. Савет за родну равноправност

Председник и чланови сталног радног тела

Члан 74.

Председник сталног радног тела организује рад, сазива и председава седницама радног тела, формулише закључке и о томе обавештава председника и секретара Скупштине града.

Чланови радног тела учествују у раду, износе мишљења и дају предлоге по питањима која су на дневном реду као и другим питањима и надлежности радног тела.

Комисије

Члан 75.

Комисије имају председника и шест (6) чланова које бира Скупштина из реда одборника.

Комисије по правилу одражавају одборнички састав Скупштине.

Члан 76.

У оквиру Комисије могу се оснивати стручни тимови за поједина питања из области за коју је Комисија основана.

Чланови стручних тимова могу бити из реда грађана стручних за та питања.

Члан 77.

Административно мандатна комисијаодлучује о појединачним правима изабраних, именованих и постављених лица у оквиру радно правног статуса у складу са законом, Статутом и одлукама органа Града, правима одборника, утврђује изглед и садржај одборничке легитимације и разматра друга питања везана за рад одборника разматра разлоге престанка мандата одборника и о томе подноси Скупштини извештај са предлогом за утврђивање престанка мандата, разматра извештај градске изборне комисије и уверење о избору одборника и подноси Скупштини извештај са предлогом за потврђивање мандата.

Члан 78.

Комисија за прописе утврђује предлоге аутентичног тумачења одлука и других прописа и аката које је донела Скупштина, утврђује пречишћене текстове одлука и других прописа Скупштине.

Члан 79.

Комисија за буџет и финансије прати и разматра питања из области буџета и финансија из надлежности Скупштине града, разматра предлоге одлука о буџету и завршном рачуну, таксама и другим приходима и накнадама из ове области.

Члан 80.

Комисија за друштвене делатности прати и разматра питања из области образовања и васпитања, науке, културе, информисања, социјалне заштите и бриге о деци, јавних установа, здравства, спорта и предлаже мере за унапређење њиховог рада.

Члан 81.

Комисија за комунално стамбене делатностипрати и разматра питања из области комунално стамбене делатности и предлаже мере за унапређење комунално стамбене делатности.

Члан 82.

Комисија за пољопривреду прати и разматра питања развоја и планирања, усмеравања и подстицања развоја пољопривреде, уређења сеоских подручја и развој села.

Члан 83.

Комисија за представке и притужбе разматра представке и притужбе грађана које грађани упућују Скупштини града, градоначелнику, испитује њихову основаност и предлаже мере које треба предузети у циљу отклањања утврђених неправилности.

Члан 84.

Комисија за сарадњу са градовимапредлаже успостављање и развијање одговарајућих облика сарадње са градовима у земљи и иностранству, иницира успостављање одговарајућих облика сарадње у циљу међусобне размене искустава која ће доприносити потпунијем информисању о свим аспектима живота у градовима са којима се успостављају односи и сарадња, као и међусобном повезивању, упознавању и зближавању грађана, одређује број чланова и састав делегација и програм сарадње са другим градовима.

Савет за праћење примене етичког кодекса

Члан 85.

Савет за праћење примене етичког кодекса:

1. прати да ли се функционери придржавају одредаба етичког кодекса;
2. прикупља информације које се односе на понашање функционера у вези са етичким кодексом;
3. прати и анализира догађаје и појаве од значаја за успешну примену етичког кодекса;
4. промовише примену етичког кодекса у Граду и шире;
5. предлаже и самостално спроводи радње које воде унапређењу примене етичког кодекса;
6. пружа савете и мишљења функционерима, грађанима, средствима јавног информисања, органима и организацијама у вези са применом етичког кодекса;
7. остварује сарадњу са институцијама које раде у сродним делатностима;
8. обавља друге послове одређене овим статутом и другим прописима.

Савет води регистар лица која се сматрају функционерима Града у смислу етичког кодекса који садржи податке о: функцијама у Граду на које се етички кодекс примењује, именима и основним личним подацима функционера који те функције врше и битним подацима који се односе на поштовање етичког кодекса од стране појединих функционера.

Савет има председника и шест чланова (6) који се бирају из реда одборника и грађана.

Начин рада, овлашћења Савета, као и садржина регистра, уређују се актом Скупштине града.

Савет за младе

Члан 86.

Савет за младе:

1. иницира и учествује у изради локалне омладинске политике у области образовања, спорта, коришћења слободног времена, повећања запослености, информисања, активног учешћа, обезбеђивању једнаких шанси, здравства, културе, равноправности полова, спречавању насиља и криминалитета, приступа правима, одрживог развоја и животне средине и другим областима од значаја за младе;
2. учествује у изради посебних локалних акционих планова, програма и политика у сагласности са Националном стратегијом за младе и прати њихово остваривање;
3. даје мишљење о питањима од значаја за младе и о њима обавештава органе Града;
4. даје мишљење на нацрте прописа и одлука које доноси Скупштина града у областима значајним за младе;
5. усваја годишње и периодичне извештаје о остваривању локалне омладинске политике и локалних акционих планова и програма за младе и подноси их Скупштини града, градоначелнику и Градском већу;
6. иницира припрему пројеката или учешће Града у програмима и пројектима за младе у циљу унапређења положаја младих и обезбеђења остваривања њихових права која су у надлежности Града;
7. подстиче сарадњу између Града и омладинских организација и удружења и даје подршку реализацији њихових активности;
8. подстиче остваривање међуопштинске сарадње која се односи на омладину и о томе обавештава органе Града;
9. даје мишљење о предлозима пројеката од значаја за младе који се делимично или потпуно финансирају из буџета града, прати њихово остваривање и даје своје мишљење надлежном органу Града.

Састав и мандат Савета за младе

Члан 87.

Савет за младе има председника и четрнаест (14) чланова.

Избор чланова Савета за младе

Члан 88.

Председника и чланове Савета за младе бира Скупштина града на предлог градоначелника, председника Скупштине града, одборничких група, месних заједница, удружења грађана, омладинских организација и удружења, школа и других јавних служби.

Скупштина града бира чланове Савета за младе из састава грађана, стручњака, представника удружења, представника школа и других јавних служби водећи рачуна о њиховој равноправној заступљености и родној равноправности.

Најмање половину чланова Савета за младе чине млади узраста од 15 до 30 година који су активностима и поступцима значајно афирмисали позитивну улогу и значај младих у локалној заједници односно који су добитници школске, факултетске, научне односно друге награде од значаја за различите области интересовања младих.

Остале чланове Савета за младе бира Скупштина града под условом да поседују вишегодишње искуство у раду са проблемима младих, доказану стручност односно да су активно учествовали у већем броју активности од важности за младе.

Кориснички савет јавних служби

Члан 89.

Скупштина града образује Кориснички савет јавних служби као стално радно тело састављено од председника и осам (8) чланова.

Кориснички савет јавних служби разматра планове, програме и извештаје јавних служби и о свом ставу обавештава Скупштину града и јавност.

Кориснички савет јавних служби нарочито разматра остварени ниво квалитета и обима услуга јавних служби, као и цене комуналних производа и услуга, односно висину накнаде за услуге јавних служби.

Чланове Корисничког савета бира Скупштина града на предлог Градског већа, одборничких група, удружења грађана и других организација.

Председник и најмање половина чланова Корисничког савета не могу бити из састава одборника, функционера и запослених у Граду, односно у јавним службама чији је оснивач Град.

Савет за родну равноправност

Члан 90.

Савет за родну равноправност подстиче, унапређује и предлаже мере којима се обезбеђује родна равноправност, прати остваривање родне равноправности , даје мишљење о предлозима одлука и других прописа које доноси Скупштина и предлаже мере и активности које су у функцији родне равноправности и остваривања једнаких могућности, у оквиру надлежности Града.

Савет има председника и шест (6) чланова из реда одборника, грађана, организација и удружења.''

**Члан 12.**

У члану 91. став 2. Статута, мења се и гласи:

''Председник Скупштине организује рад Скупштине града, сазива и председава њеним седницама, сарађује са органима и јавним службама града Ужица и другим организацијама, стара се о остваривању јавности рада, потписује акта која Скупштина града доноси и обавља друге послове утврђене овим статутом и пословником Скупштине града.''

После става 2. додаје се став 3. који гласи:

''Председник Скупштине може бити на сталном раду у Граду.''

**Члан 13.**

У члану 93. став 3. Статута иза речи ''Разрешење'' додају се запета и речи ''на основу поднетог предлога,''.

**Члан 14.**

У члану 98. Статута, додаје се нови став 5, који гласи:

''Градоначелник и заменик градоначелника на сталном су раду у Граду''.

**Члан 15.**

У члану 99. став 2. се брише.

**Члан 16.**

У члану 100. став 1. тачка 6. Статута, после речи ''органи Града'', брише се запета и речи ''(уз сагласност надлежног органа Републике Србије)''.

**Члан 17.**

У члану 101. став 1. Статута, брише се реч ''највише''.

После става 5. додаје се нови став 6, који гласи:

''Чланови Градског већа могу бити задужени за једну или више одређених области из надлежности града и могу бити на сталном раду у Граду, о чему одлучује градоначелник.''

**Члан 18.**

У члану 102. у ставу 1. Статута, после речи ''одборници'' брише се запета и речи: '' а могу бити задужени за једно или више одређених подручја из надлежности Града''.

**Члан 19.**

У члану 103. у тачки 6. Статута, брише се запета и речи ''односно аутономне покрајине''.

После тачке 6, додају се две нове тачке 6а) и 6б) које гласе:

''6а) усваја План заштите и спасавања, оперативне планове и друга документа, процене угрожености за поједине опасности у вези са заштитом од елементарних и других већих непогода и заштите од пожара којима се уређује организација и начин поступања надлежних органа, предузећа, других субјеката и грађана и стварају услови за њихово отклањање, односно ублажавање њихових последица у складу са законом и одлукама које усваја Скупштина града;

6б) усваја планове и друге документе у вези са извршавањем законских обавеза града у ратном и ванредном стању, у складу са законом и одлукама које усваја Скупштина града;''

Тачка 11. мења се и гласи:

''и врши друге послове у складу са законом, овим статутом и одлукама Скупштине града.''

**Члан 20.**

У члану 108. став 1. Статута, после речи ''изабран,'' додају се речи: '' и на лични захтев''.

**Члан 21.**

У члану 114. у тачки 8. Статута, реч ''Градског'' замењује се речју ''Градско''.

**Члан 22.**

У члану 115. Статута, став 2. мења се и гласи:

''За начелника управе за поједине области, може бити постављено лице, које има стечено високо образовање из одговарајуће научне области у односу на делокруг управе, на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит и најмање пет година радног искуства у струци.''

**Члан 23.**

У члану 116. став 1. Статута, после речи ''у складу са'' додаје се реч ''законом'' и запета.

Став 2. мења се и гласи:

''Градско веће разрешава начелника градске управе, ако се испуне услови за његово разрешење, прописани законом''.

Став 3. се брише.

**Члан 24.**

У члану 117. став 2. Статута, мења се и гласи

''Правилник о организацији и систематизацији радних места у градској управи, усваја Градско веће''.

После става 2. додаје се нови став 3. који гласи:

''Обједињени Правилник о организацији и систематизацији радних места у градској управи, припрема начелник управе у којој се обављају општи, правни или нормативни послови, који доставља Градском већу на усвајање.''

**Члан 25.**

У члану 151. у ставу 1. Статута, иза речи ''законом'' додају се речи ''и овим статутом''.

У ставу 3. бришу се речи: ''а најмање 30 грађана,''.

**Члан 26.**

У члану 154. став 4. Статута, иза речи ''имају'' брише се везник ''у''.

**Члан 27.**

У члану 161. став 3. Статута, речи ''равноправности полова'' замењују се речима ''родној равноправности''.

**Члан 28.**

У члана 164. став 1. тачка 5. Статута, после речи ''физичком лицу'' брише се запета и речи: ''Скупштина града је дужна да оджи јавну расправу о предлогу одлуке''.

Тачка 6. мења се и гласи:

''о садржини уговора, пре закључења уговора о поверавању послов а из надлежности града, правном или физичком лицу;''.

После тачке 6. додаје се тачка 7. која гласи:

''и у другим случајевима, одређеним законом и одлуком скупштине.''

**Члан 29.**

У члану 165. Статута после става 1, додаје се нови став 1а) који гласи:

''Позив за јавну расправу председник Скупштине може упутити путем званичног сајта Града, јавних гласила, оглашавањем у месним заједницама, или на други пригодан начин.''

Став 5. мења се и гласи:

''Председник Скупштине града подноси извештај Скупштини о спроведеној јавној расправи приликом усвајања предлога акта.''

Ставови 6 и 7. се бришу.

**Члан 30.**

Назив одељка ''Сарадња са невладиним и другим организацијама'' мења се и гласи: ''Сарадња са удружењима грађана и другим организацијама''.

Члан 177. Статута мења се и гласи:

''Органи града могу сарађивати са удружењима грађана и другим организацијама у интересу града и њених грађана''.

**Члан 31.**

У члану 189. став 1. Статута, иза речи ''друге'' брише се реч ''потребне''.

**Члан 32.**

Члан 190. Статута, мења се и гласи:

''Прописе и друге опште акте, доносе Скупштина града и Градско веће у оквиру надлежности утврђених законом и овим статутом.''

Појединачне акте из надлежности града, доносе Скупштина града, градоначелник, Градско веће и Градска управа, у оквиру надлежности утврђене овим статутом.''

**Члан 33.**

У члану 196. став 2. Статута, речи ''даном објављивања'' замењују се речима ''наредног дана од дана објављивања''.

**Члан 34.**

Ова одлука ступа на снагу даном објављивања у ''Службеном листу града Ужица''.

**РЕПУБЛИКА СРБИЈА**

**ГРАД УЖИЦЕ**

**СКУПШТИНА ГРАДА**

**I број 110-4/17**

**Датум: \_\_\_\_\_ 2017.године**

**У ж и ц е**

**ПРЕДСЕДНИК СКУПШТИНЕ**

**Бранислав Митровић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Образложење**

Скупштина града Ужица, на седници одржаној 25.10.2016.године, донела је Одлуку о приступању изменама и допунама Статута града Ужица и именовала комисију за израду нацрта акта о изменама и допунама Статута.

Измене и допуне се првенствено односе на надлежности органа града и друга питања усаглашавања са новим законским одредбама.

Уређена су питања сталних радних тела као и одређена питања која се односе на терминолошке измене у самом тексту Статута.

Комисија за израду нацрта акта о изменама и допунама Статута је на седници одржаној 08.06.2017.године, утврдила Нацрт одлуке о изменама и допунама Статута града Ужица и упутила га Скупштини градске општине Севојно на мишљење.

Нацрт одлуке је достављен Председнику Скупштине ради организовања јавне расправе.